<classify> MAMBO yameanza kuiva kuelekea Uchaguzi wa Serikali za Mitaa baadaye mwaka huu na kuanzia leo wadau wataanza kutoa maoni yao kuhusu kanuni za uchaguzi huo. Kwa mujibu wa Waziri wa Nchi, Ofisi ya Rais, Tawala za Mikoa na Serikali za Mitaa, Selemani Jafo, maandalizi ya uchaguzi wa serikali za mitaa yanaenda vizuri na kinachosubiriwa kwa sasa ni kukamilika kwa kanuni za uchaguzi huo.Vyama vya siasa vyenye usajili vinatarajia kutoa maoni yao kwenye kanuni zitakazoongoza uchaguzi huo kuanzia leo Aprili Mosi na kesho Aprili 2, mwaka huu jijini Dodoma.Jafo aliyasema hayo alipozungumza na gazeti hili jijini hapa kuhusu maandalizi ya Uchaguzi wa Serikali za Mitaa unaotarajia kufanyika baadaye mwaka huu. Alisema maandalizi yote ya msingi kwa ajili ya uchaguzi huo yamefanywa na kuwa kwa sasa wanasubiri kukamilika kwa kanuni zitakazosimamia uchaguzi huo.Jafo alisema ofisi yake imepanga kukutana na vyama vya siasa vyenye usajili kwa ajili ya kupata maoni yao kwa ajili ya kanuni hizo kwa siku mbili za Aprili Mosi na 2, mwaka huu jijini Dodoma. Alisema Aprili 3, mwaka huu, utakuwa ni fursa kwa asasi za kiraia kutoa maoni kwenye kanuni hizo na baada ya hapo kurekebishwa tayari kwa kuanza kutumika.Maandalizi ya Uchaguzi wa Serikali za Mitaa yanakwenda vizuri, na kwa sasa tuko katika hatua za mwisho za kukusanya maoni ya wadau kuhusu kanuni za uchaguzi zilizoandaliwa, alisema Jafo. Aliongeza, baada ya kupokea maoni ya vyama vya siasa vyenye usajili na kutoka kwa asasi za kiraia, na baada ya kukamilika kwa kanuni tutatangaza tarehe ya uchaguzi. Kimsingi maandalizi yote ya awali yamekamilika.Katika Uchaguzi wa Serikali za Mitaa unaotumika kuchagua viongozi wa mitaa, vitongoji na vijiji uliofanyika Desemba 14 na 21, mwaka 2014, ulishirikisha vyama 15.Katika uchaguzi huo, Chama Cha Mapinduzi CCM kilifanya vizuri kwa kupata asilimia 84 za kura na kikifuatiwa na Chama cha Demokrasia na Maendeleo Chadema na Chama cha Wananchi CUF kikishika nafasi ya tatu.  <topic>: KITAIFA 